次韵答堯民
作者：黄庭堅
朝代：宋

paragraphs: 君聞蘇公詩，疾讀思過半。
譬如聞韶耳，三月忘味歎。
我詩豈其朋，組麗等俳玩。
不聞南風絃，同調廣陵散。
鶴鳴九天上，肯作家雞伴。
晁子但愛我，品藻私月旦。
官閒樂相從，梨栗供杯案。
門靜鳥雀嬉，花深蜂蝶亂。
忽蒙加禮貌，齋戒事搢盥。
問大心更小，意督詞反緩。
君材于用多，舞選弓矢貫。
聰明回自照，勝己果非懦。
我如相繪事，素質施朽炭。
古來得道人，非獨大庭館。
晁子已不疑，冬寒春自暖。
繫表知藥言，擇友得荀粲。